Document ID: 31994D0809

ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Νοεμβρίου 1994 για τροποποίηση της απόφασης 85/593/Ευρατόμ για την αναδιοργάνωση του Κοινού Κέντρου Ερευνών (ΚΚΕρ) (94/809/Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 8 και το άρθρο 131 δεύτερο εδάφιο,
Εκτιμώντας:
ότι το ΚΚΕρ, με την απόφαση 85/593/Ευρατόμ της Επιτροπής της 20ής Νοεμβρίου 1985 για την αναδιοργάνωση του Κοινού Κέντρου Ερευνών ΚΚΕρ (1), όπως τροποποιήθηκε από την απόφαση 93/95/Ευρατόμ (2), έχει εξοπλιστεί με νέα δομή προσαρμοσμένη στον ιδιαίτερο χαρακτήρα της αποστολής του-
ότι η Επιτροπή λαμβάνει απόφαση για την εντολή του διοικητικού συμβουλίου του ΚΚΕρ, για την εφαρμογή ειδικών ερευνητικών προγραμμάτων-
ότι ενδείκνυται να προβλεφθεί η δημιουργία συμβουλευτικής ομάδας επιστημονικών και βιομηχανικών θεμάτων, με ρόλο συμβούλου του διοικητικού συμβουλίου και του Γενικού Διευθυντή του ΚΚΕρ σε ζητήματα επιστημονικών και τεχνικών εξελίξεων-
ότι είναι, ως εκ τούτου, σκόπιμο να τροποποιηθεί αναλόγως η απόφαση 85/593/Ευρατόμ ,
ΑΠΟΦΑΣΙΖΕΙ:
Άρθρο μόνο
Η απόφαση 85/593/Ευρατόμ τροποποιείται ως εξής:
1. Στο άρθρο 2, προστίθεται η ακόλουθη περίπτωση:
"- η συμβουλευτική ομάδα επιστημονικών και τεχνικών θεμάτων."
2. Το άρθρο 4 αντικαθίσταται από το ακόλουθο κείμενο:
"Άρθρο 4
1. Συγκροτείται διοικητικό συμβούλιο του ΚΚΕρ, αποτελούμενο από τα ακόλουθα μέλη:
α) έναν εκπρόσωπο υψηλού κύρους από κάθε κράτος μέλος, που διορίζεται από την Επιτροπή με βάση τις υποδείξεις των αρχών του κράτους-
β) ένα πρόεδρο που εκλέγεται από τους εκπροσώπους των κρατών μελών που αναφέρονται στο στοιχείο α).
Η θητεία όλων των μελών είναι τριετής και ανανεώσιμη.
2. Το διοικητικό συμβούλιο έχει ως έργο να υποβοηθεί τον Γενικό Διευθυντή και να διατυπώνει γνώμες προοριζόμενες για την Επιτροπή, επί των ζητημάτων που αφορούν:
- το ρόλο του ΚΚΕρ στο πλαίσιο της κοινοτικής στρατηγικής στο χώρο της έρευνας και ανάπτυξης,
- την επιστημονική/τεχνική και οικονομική διαχείριση του ΚΚΕρ και την εκτέλεση των καθηκόντων που του ανατίθενται.
Όσον αφορά τα θέματα που έχουν ανατεθεί στον Γενικό Διευθυντή από την Επιτροπή και σύμφωνα με το σύνολο των θεμάτων που αφορούν ειδικότερα το διοικητικό συμβούλιο, ο Γενικός Διευθυντής ζητά τη γνώμη του διοικητικού συμβουλίου επί των προτάσεών του, πριν αυτές τεθούν σε εφαρμογή.
Η προηγούμενη γνώμη του διοικητικού συμβουλίου απαιτείται για κάθε ζήτημα που υπόκειται σε απόφαση της Επιτροπής.
Το διοικητικό συμβούλιο ασχολείται ειδικότερα με:
i) τις προτάσεις για ειδικά προγράμματα προς εκτέλεση από το ΚΚΕρ, καθώς και τις προτάσεις για άλλα νέα καθήκοντα προς ανάθεση στο ΚΚΕρ-
ii) την επεξεργασία του πολυετούς στρατηγικού σχεδιασμού που καλύπτει όλες τις δραστηριότητες του ΚΚΕρ και καθ' έκαστο έτος, το αργότερο έως τις 31 Δεκεμβρίου, τον αντίστοιχο σχεδιασμό των ετήσιων εργασιών, όπου εμφαίνονται οι στόχοι εκάστου προγράμματος εργασιών του επομένου έτους και περιλαμβάνεται συνοπτική περιγραφή του προγράμματος με τις ημερομηνίες-ορόσημα, τις επιστημονικές παραμέτρους και τις εκτιμώμενες δαπάνες-
iii) την μεταπαρακολούθηση των ειδικών προγραμμάτων ΕΤΑ και ΚΚΕρ:
- την εφαρμογή τους, μεριμνώντας όλως ιδιαιτέρως για την ανταπόκρισή τους στις ανάγκες της Κοινότητας,
- την εξέλιξή τους παράλληλα με τα ειδικά προγράμματα εμμέσων δράσεων που εξαρτώνται από τα προγράμματα-πλαίσια- προς τούτο, το διοικητικό συμβούλιο οργανώνει μια φορά το χρόνο ανταλλαγές απόψεων με τις οικείες επιτροπές προγράμματος,
- τις ενδεχόμενες αναπροσαρμογές τους-
iv) την μεταπαρακολούθηση των σχέσεων με τις υπόλοιπες υπηρεσίες της Επιτροπής και με τρίτους που βασίζονται στην αρχή πελάτη/αναδόχου-
v) τη στρατηγική όσον αφορά τις διεξαγόμενες σε ανταγωνιστική βάση δραστηριότητες του ΚΚΕρ και την μεταπαρακολοθησή τους-
vi) τη διατύπωση προτάσεων για τον ετήσιο προϋπολογισμό του ΚΚΕρ και την παρακολούθηση της εκτέλεσής του-
vii) - την οργάνωση του ΚΚΕρ,
- την οικονομική διαχείρισή του,
- μεγάλες επενδύσεις,
την υλοποίηση των ερευνητικών του δραστηριοτήτων,
- την αξιολόγηση των τελευταίων από "περιοδεύουσες ομάδες" ανεξαρτήτων εμπειρογνωμόνων και την εφαρμογή των συστάσεών τους-
viii) την πολιτική προσωπικού με ιδιαίτερη έμφαση:
- στη διατύπωση προτάσεων για την πολιτική προσωπικού του ΚΚΕρ,
- στις πτυχές που συνδέονται με την κινητικότητα προσωπικού και τις ανταλλαγές επιστημονικού τεχνικού προσωπικού με δημόσιους και ιδιωτικούς οργανισμούς των κρατών μελών-
ix) τον διορισμό, την παράταση και την παύση των καθηκόντων ανώτερων στελεχών στο ΚΚΕρ.
3. Το διοικητικό συμβούλιο γνωμοδοτεί με την πλειοψηφία που απαιτείται από το άρθρο 118 παράγραφος 2 της συνθήκης ΕΚΑΧ, όπου οι ψήφοι σταθμίζονται σύμφωνα με την εν λόγω διάταξη. Ο Πρόεδρος δεν συμμετέχει στην ψηφοφορία.
Η Επιτροπή λαμβάνει δεόντως υπόψη τις γνώμες που εκφέρει το διοικητικό συμβούλιο. Σε περίπτωση μη σύμφωνης γνώμης του διοικητικού συμβουλίου επί προτάσεως του Γενικού Διευθυντή, το ζήτημα παραπέμπεται στην Επιτροπή που αποφασίζει σχετικά. Το διοικητικό συμβούλιο ενημερώνεται για την απόφαση αυτή. Εφόσον η απόφαση δεν αντιστοιχεί στη γνώμη του διοικητικού συμβουλίου, ενημερώνεται αμελλητί το Συμβούλιο της Ευρωπαϊκής Ένωσης. Το Συμβούλιο ενημερώνεται επίσης για τους λόγους που υπαγόρευσαν την απόφαση αυτή.
Αν η Επιτροπή δεν αποδεχθεί γνώμη που έχει διατυπώσει το διοικητικό συμβούλιο επί θεμάτων που απαιτούν απόφαση της Επιτροπής, αναβάλλεται επί ένα μήνα η θέση σε εφαρμογή των σχετικών μέτρων- στη διάρκεια του μηνός αυτού, τα επίμαχα θέματα παραπέμπονται εκ νέου στο διοικητικό συμβούλιο και ζητείται νέα γνώμη. Μόλις ληφθεί η γνώμη αυτή ή στο τέλος του μηνός, η Επιτροπή λαμβάνει τελική απόφαση και ενημερώνει σχετικά το διοικητικό συμβούλιο. Εφόσον η Επιτροπή δεν είναι σε θέση να αποδεχθεί τη γνώμη του διοικητικού συμβουλίου, ενημερώνει αμελλητί το Συμβούλιο της Ευρωπαϊκής Ένωσης για την απόφασή της, καθώς και για τους λόγους που την οδήγησαν σε αυτήν. Η Επιτροπή κρατεί το διοικητικό συμβούλιο ενήμερο γαι τις αποφάσεις της σχετικά με το ΚΚΕρ ως προς όλα τα θέματα επί των οποίων έχει γνωμοδοτήσει το διοικητικό συμβούλιο.
Το διοικητικό συμβούλιο δύναται, μέσω της Επιτροπής να υποβάλλει εξ ιδίας πρωτοβουλίας γνώμες στο Συμβούλιο και στο Ευρωπαΐκό Κοινοβούλιο, για κάθε θέμα που αφορά ζητήματα σχετικά με το ΚΚΕρ.
4. Το διοικητικό συμβούλιο υποβάλλει παρατηρήσεις επί της ετήσιας διαχειριστικής έκθεσης που καταρτίζεται από τον Γενικό Διευθυντή. Η έκθεση αυτή, συνοδευόμενη από την ετήσια διαχειριστική έκθεση που ενέκρινε η Επιτροπή, διαβιβάζεται στο Συμβούλιο και στο Ευρωπαϊκό Κοινοβούλιο.
Το διοικητικό συμβούλιο διατυπώνει υποδείξεις προς τον Γενικό Διευθυντή επί της οργανώσεως της αξιολογήσεως των εργασιών που επιτελεί το ΚΚΕρ, τόσο σε σχέση με τα επιστημονικά και τεχνικά αποτελέσματα και με τη διοικητική και οικονομική διαχείριση του κέντρου- διατυπώνει επίσης υποδείξεις για την επιλογή ανεξαρτήτων εμπειρογνωμόνων που καλούνται να συμμετάσχουν στην εν λόγω αξιολόγηση. Το διοικητικό συμβούλιο διατυπώνει τις παρατηρήσεις τους επί του αποτελέσματος των αξιολογήσεων αυτών.
5. Το διοικητικό συμβούλιο συνέρχεται τουλάχιστον τέσσερις φορές κατ' έτος.
Το διοικητικό συμβούλιο καταρτίζει τον εσωτερικό κανονισμό του, καθώς και τους κανόνες που αφορούν την οργάνωση των εργασιών του.
Το ΚΚΕρ εξασφαλίζει τις υπηρεσίες γραμματείας του Διοικητικού Συμβουλίου και θέτει στη διάθεσή του όλες τις πληροφορίες που ενδεχομένως έχει ανάγκη. Προς εκπλήρωση της αποστολής του, το Διοικητικό Συμβούλιο δύναται να προσφεύγει στις γνώμες της συμβουλευτικής ομάδας επιστημονικών και βιομηχανικών θεμάτων και άλλων κύκλων, όπως αυτό κρίνει αναγκαίο."
3. Προστίθεται το ακόλουθο άρθρο 5.
"Άρθρο 5
Συγκροτείται συυμβουλευτική ομάδα επιστημονικών και βιομηχανικών θεμάτων.
Η συμβουλευτική ομάδα επιστημονικών και βιομηχανικών θεμάτων αποτελείται από δέκα προσωπικότητες υψηλού κύρους που εκπροσωπούν την επιστημονική και βιομηχανική κοινότητα της Ευρωπαϊκής Ένωσης.
Τα μέλη της συμβουλευτικής ομάδας επιστημονικών και βιομηχανικών θεμάτων διορίζονται σε προσωπική βάση από την Επιτροπή.
Η συμβουλευτική ομάδα επιστημονικών και βιομηχανικών θεμάτων γνωμοδοτεί στο διοικητικό συμβούλιο επί των ετήσιων προγραμμάτων εργασίας. Εξάλλου, ο Γενικός Διευθυντής και το διοικητικό συμβούλιο συμβουλεύονται την ομάδα για κάθε θέμα που αφορά το ΚΚΕρ και που είναι σχετικό με τις επιστημονικές και τεχνικές επιλογές που συνδέονται με την ανάπτυξη των κοινοτικών πολιτικών, ιδίως δε όσον αφορά τη συνεκτίμηση των πλέον πρόσφατων γνωστικών και τεχνολογικών εξελίξεων."
4. Τα άρθρα 5, 6, 7, 8, 9 και 10 γίνονται αντίστοιχα άρθρα 6, 7, 8, 9, 10 και 11.
Βρυξέλλες, 16 Νοεμβρίου 1994.

Labels: 10
4
15